# விக்கிப்பீடியா:ஆலமரத்தடி/தொகுப்பு90

## முதற்பக்கக் கட்டுரைகள் சிறந்த கட்டுரைகளா?

### இரவியின் கருத்து

வெகு காலம் சிறீதரன் இப்பணியைச் செய்து வந்தார். அதன் பிறகு சில காலம் நான் இப்பொறுப்பை மேற்கொண்டிருந்தேன். அதன் பொருட்டு, ஒருவரே ஒரு பணியைத் தொடர்ந்து செய்யாமல் பலரும் பகிர்ந்து செய்து, தமிழ் விக்கிப்பீடியாவில் தங்களுக்கு என்று ஒரு பொறுப்பு உள்ளதாக உணர வேண்டும் என்ற அடிப்படையில் இப்பணியைத் தொடர்ந்து செய்ய இயலுமா என்று பார்வதியைக் கேட்டுக் கொண்டேன். அதன் அடிப்படையிலேயே அவர் தொடர்ந்தார். இதற்கான பரிந்துரை முறைகளையும் முன்மொழிந்தேன் என்ற முறையில் சில விளக்கங்களைத் தர விரும்புகிறேன்.  
- முதற்பக்கக் கட்டுரைகள் தமிழ் விக்கிப்பீடியாவின் சிறந்த கட்டுரைகளாக இருக்கத் தேவையில்லை. சிறப்புக் கட்டுரை தரத்திலும் இருக்கத் தேவையில்லை. தமிழ் விக்கிப்பீடியாவின் தொடக்க காலத்தில் ஒரு சில பத்திகள் உள்ள கட்டுரைகளைக் கூட முதற்பக்கத்தில் காட்சிப்படுத்தியிருக்கிறோம். தமிழ் விக்கிப்பீடியா வளர வளர, முதற் பக்கக் கட்டுரைகளின் தரமும் பரப்பும் கூடி வருவதாகவே கருதுகிறேன். தமிழ் விக்கிப்பீடியாவின் பல்வேறு வகையான உள்ளடக்கத்தை உங்களுக்குத் தெரியுமா, செய்திகளில், இன்று போன்ற பகுதிகளில் காட்சிப்படுத்துவது போலவே இவற்றையும் கருத்தில் கொள்ள வேண்டும். இதன் காரணமாகவே, வழிசெலுத்தல் பட்டியலில் உள்ள இணைப்புக்கு "தேர்ந்தெடுத்த கட்டுரைகள்" என்று பெயர் இட்டேன். ஏதாவது ஒரு கட்டுரையாக இல்லாமல், இருப்பவற்றில் இருந்து தேர்ந்தெடுத்துக் காட்சிப்படுத்துகிறோம். அவ்வளவு தான்.
- சிறப்புக் கட்டுரைத் தரத்தை இறுக்கமாக வரையறை செய்து தற்போதைய சிறப்புக் கட்டுரைகளின் தரத்தை மீளாய்வு செய்ய வேண்டும்.
- விக்கிப்பீடியா:முதற்பக்கக் கட்டுரைகள்/பரிந்துரைகள்#முதற்பக்கக் கட்டுரைத் தகுதிகள் பக்கத்தில் சில தகுதிகளை முன்மொழிந்துள்ளேன். வேண்டுமானால், மேலும் பல தகுதிகளை அனைவரும் முன்மொழியலாம். இத்தகுதிகள் இல்லாத கட்டுரைகளை விக்கிப்பீடியா:முதற்பக்கக் கட்டுரைகள்/பரிந்துரைகள்#மேம்பாடு தேவைப்படும் பயனர் பரிந்துரைகள் பகுதியில் சுட்டிக் காட்டுவது அனைவரின் கடமையும் ஆகும். யாரும் சுட்டிக் காட்டாத போது, கட்டுரை முதற்பக்கத்தில் காட்சிப்படுத்த போதுமான தரம் உள்ளதாகவே கருதப்படும். காட்சிப்படுத்தும் ஒருவரின் தனிப்பட்ட முடிவைக் காட்டிலும் விக்கி சமூகத்துக்கு இந்த முடிவெடுப்பில் பங்கு இருக்க வேண்டும் என்பதற்காகவே இந்தப் பரிந்துரை முறையே தொடங்கப்பட்டது.
- கடந்த ஆறு, ஏழு மாதக் கட்டுரைகளைப் பார்த்த போது பரவலான துறைகளில் இருந்து கட்டுரைகள் காட்சிப்படுத்தப்படுவதாகவே உணர்கிறேன்.
தமிழ், தமிழர், கணிதம் போன்ற ஒரு சில துறைகள் சார்ந்த கட்டுரைகள் மட்டுமே பரிந்துரைக்கப்படுகின்றன, காட்சிப்படுத்தப்படுகின்றன என்பது அக்கட்டுரைகளுக்குப் பங்களிப்போரின் தவறு கிடையாது. அப்படித் தோன்றும் பட்சத்தில், பரிந்துரைப் பட்டியலின் பேச்சுப் பக்கத்தில் சுட்டிக் காட்டி வேண்டுகோள் இட்டிருந்தாலே சரி செய்யப்பட்டிருக்கும். காட்சிப்படுத்துபவர் அடுத்தடுத்து ஒரே மாதிரியான கட்டுரைகள் வராமல் பல்வேறு துறைகளையும் சுழற்சி முறையில் இட்டாலே போதுமானது.
- மேற்கண்ட இரண்டு படிமுறைகளும் பின்பற்றப்பட்டால் ஒருவரே தான் பெரிதும் பங்களித்த கட்டுரைகளைப் பரிந்துரைத்து, தானே தேர்ந்தெடுத்து, தானே காட்சிப்படுத்துவதும் கூட ஒரு பிரச்சினையே இல்லை. யார் பரிந்துரைக்கிறார்கள், யார் தேர்ந்தெடுக்கிறார்கள், யார் காட்சிப்படுத்துகிறார்கள் என்பதும் பிரச்சினை இல்லை. சர்ச்சையும் தெளிவான கருத்து வேறுபாடுகளும் இருக்கும் இடத்தில் வாக்கெடுப்பு நடத்துவது நன்று. இது போன்ற விசயங்களுக்கு, சரியான வழிமுறைகளை உருவாக்குவதும் பின்பற்றுவதுமே தொடர்ந்து இச்செயற்பாடுகளை நடுநிலையாகச் செய்ய உதவும். ஆகவே, வாக்கெடுப்பு தேவை இல்லை.
- தமிழ் விக்கிப்பீடியாவுக்குத் தொடர்பு இல்லாதவர்கள், நம்மைப் புரிந்து கொள்ளாதவர்கள் ஊடகங்களில் விமரிசனக் கருத்துகளை இட்டால் பரவாயில்லை. ஆனால், பங்களிப்பாளர்களாகிய நாம் நமக்குத் தெரியும் குறைகளை இங்கேயே சுட்டிக் காட்டிச் சரி செய்ய முனைவோம். நாம் வெளியில் தமிழ் விக்கிப்பீடியாவை அறிமுகப்படுத்தும் போது நிறைகளை மட்டும் அறிமுகப்படுத்துவது நன்றாக இருக்கும். வாசகர்களைக் குழப்பாமலும் இருக்கும்.
- தென்காசி சுப்பிரமணியன், இந்த உரையாடலைத் தனிப்பட எடுத்துக் கொள்ள வேண்டாம். வழமை போல் தொடர்ந்து சிறப்பாக பங்களியுங்கள். முதற்பக்க இற்றைப்படுத்தல் ஒருங்கிணைப்பிலும் உதவுங்கள். நன்றி.--இரவி (பேச்சு) 19:10, 26 ஆகத்து 2013 (UTC)